In uman ferm cun in’olma sensibla

Da Guido A. Zäch

Boxist u artist? U omadus? Alfredo Battistini era occupà en la vegliadetgna da 26 onns cun patratgs davart ses avegnir, cura ch'il destin al ha manà en ina direcziun. Las consequenzas durablas d'in grev accident cun l'auto han sfurzà l'um musculus per adina en la sutga cun rodas. Las chommas na pudevan betg pli, ma persuenter sia testa dira ed ils mauns agils. Quels han fatg dad Alfredo Battistini in sculptur independent che ha chattà sur l'art sia libertad ed ina vita emplenida.

Alfredo Battistini nascha ils 8 d'avust 1953 ad Uznach e crescha si a Rapperswil cun duas soras - Maria-Luisa e Claudia. EI e Franco Knie furman prest in duo da furbazs inseparabel ed Alfredo emprenda qua tras gia baud ad enconuscher era la vita fascinanta dal circus. Ma ses vair idol è in boxist: Muhammad Ali. Sco quel vul el daventar, ma quai na plascha insumma betg a ses geniturs. Pli pauc da discutar dat la tscherna da la professiun. Alfredo fa in emprendissadi da miradur e daventa alura tuttina in di commember dal club da boxists dad Uster. La forza e la cundiziun survegn el da sia dira lavur sco tschentafier sin ils plazzals, la saira exercitescha el cun collegas en tschaler. Il december 1971 astga el sa preschentar en il Hallenstadion a Turitg en il program preliminar d'ina lutga da boxa tranter Muhammad Ali e Jürgen Blin. Tschintg onns pli tard daventa Alfredo Battistini campiun svizzer dals amaturs en la classa da paisa mesauna.

Ina vieuta dubla 
Gist uschè fitg s'interessa el per l'art applitgà, pertge che dissegnar e modellar eran gia dal temp da scola roms preferids. Alfredo sa decida damai d'ir a Paris, nua che Lothar Schmid, in anteriur collega da scola, al offrescha ina plazza. Ils mais en quest mund avert, attractiv e magari idealisà passan sco da filar, entant ch'Alfredo, anc adina a la tschertga, focusescha ses patratgar adina dapli sin la sculptura. Da return en Svizra chatta el ina plazza d'emprendissadi tar in sculptur da monuments da fossa, avant ch'i capita quai che n'era betg da prevesair.
Ils 27 da matg 1979 èn ils Battistinis sin via da l'Italia a chasa. Rapperswil s'avischina gia, ma questa giada na vegnan els betg ad arrivar là. Al guvernagl da l'auto sesa in bab stanclentà, ses figl Alfredo sesa daspera, davos el si'amia. Andetgamain datti ina sfratgada terribla. Sin l'autezza da Mols vegn l'auto sdarmanà cun tutta forza cunter in pilaster. Tut ils passagiers survivan - ma per Alfredo Battistini n'è nagut pli sco avant. Salvà da l'auto demolì, senta el immediat ch'el n'ha nagin sentiment pli en omaduas chommas. Dolurs sgarschaivlas, là nua che la spina dorsala è rutta - paraplegia. Il helicopter transporta il giuven da 26 onns l'emprim en il ospital da Walenstadt e suenter che la diagnosa è clera, immediat en il Center svizzer dals paraplegichers a Basilea.

Tut sto ora d'ina maniera u l'autra 
Gritta, tristezza e reproschas fan bunamain desperar il giuven um durant las emprimas emnas. La fasa acuta è marcada d'operaziuns e numerusas cumplicaziuns, tranter auter er d'ina embolia dal lom fitg privlusa. Il corp e l'olma ston supportar situaziuns da cunfin. Il stretg liom cun la famiglia, surtut cun sias soras e cun Franco Knie che sustegnan el en mintga situaziun, al dat adina puspè confiert e speranza en las uras las pli stgiras. Ma la sutga cun rodas n'ha Alfredo Battistini mai pudì acceptar. Igl è in'amur d'odi: “Jau na poss betg star or ella, ma jau la dovrel per viver.” Betg da smirvegliar che l'um plain forza e temperament refusava primarmain mintga agid ester. 
Sch'i na gieva però betg auter, n'acceptava el nagin targlinim. Quai stuevan quels sentir che na faschevan betg prescha da reagir sin in clom d'urgenza. Alura furiava el sco in sturn e fascheva ir en tocca tut quai ch'el pudeva tiers. Gronda canera faschevan er sias attatgas da spluntar cunter las portas da l'ascensur, cura ch'el stueva spetgar perquai ch'in pedun duvrava puspè ina giada l'ascensur enstagl dad ir a pe.

Il siemi va tutti na en vigur 
Gist uschè impressiunanta era da l'autra vart la servetschaivladad generusa d'Alfredo Battistini envers auters pazients. EI ha mussà e demonstrà cun ina solidaritad exemplara co ch'ins po acquistar in meglier avegnir “Mes vairs amis cun cumbatter. Las propostas dal cussegliader da l'Assicuranza d'invaliditad da daventar dissegnader da construcziun u tecnicist da dents ha el refusà, era sch'el ha pers qua tras pajaments. EI ha tschertgà si'atgna via e l'ha la finala chattà cun agid da l'artist turitgais Hans-Jörg Limbach. Quel al ha prendì en ses atelier ed ha qua tras avert ad Alfredo Battistini la porta per realisar in siemi. L'emprima exposiziun da sculpturas da bronz ha gì lieu il 1983 a Bottmingen. Set onns pli tard è el ì a star a St. Gallenkappel. Returnà en sia patria, è Alfredo Battistini daventà artist independent. L'entschatta è stada stentusa, ma la perseveranza è sa pajada. Differentas lavurs, tranter auter la trofea per il turnier da tennis da Stuttgart u il crap da fossa per la sportista en sutga cun rodas Daniela Jutzeler a Littau (LU), al han fatg enconuschent. Grond'attenziun ha plinavant chattà l'exposiziun cun Ron Wood, ghitarrist dals, Rolling Stones a Milaun e Kilchberg. E daspera hai era dà arbajas da sport. Cun la sutga cun rodas è Alfredo Battistini sa spezialisà sin auzar paisas. EI ha gudagnà tschintg titels da campiunadis mundials e dus da campiunadis europeics, trais medaglias da bronz als Paralimpics 1984, 1988, 1992, e cun auzar 220 kg en smatgar banc ha el schizunt surpassà ils betg impedids en Svizra.

Il regl da libertad sco motor 
Las ovras d'art d' Alfredo Battistini èn in maletg da l'artist; d'in um musculus davos il qual sa zuppa in uman cordial, sincer, plain umor e cun ina vita interna sensibla. Era sch'el sa ch'el è mintgatant difficil, è quai simplamain sia stinadadad sauna, senza cumpromiss ed in ferm regl d'independenza che tegnan el sur l'aua. Cun la distincziun da “Paraplegicher da l'onn” 2004 undrain nus Alfredo Battistini per sias prestaziuns extraordinarias sin in tschancun da la vita difficil da passa 25 onns. EI ha acceptà activamain la sfida d'ina vita en la sutga cun rodas e fatg frunt sco uman, sportist ed artist a tut las difficultads. Quai po reussir mo ad in uman che posseda sper il curaschi ed il talent era blera perseveranza, voluntad, sensibladad, avertadad e plaschair da la vita.